সড়কে লবণ ঢেলে চাষিদের অবস্থান-বিক্ষোভ

হ্যাপী করিম, মহেশখালী :
কক্সবাজার জেলার মহেশখালীতে লবণের ন্যায্য মূল্য নিশ্চিতকরণ ও চোরাইপথে লবণ আমদানি বন্ধের দাবিতে সড়কে লবণ ঢেলে অবস্থান ও বিক্ষোভ কর্মসূচি পালন করেছে মহেশখালী লবণচাষি ও ব্যবসায়ী সংগ্রাম পরিষদ।

রবিবার (১৩ অক্টোবর) সকাল ১১টা থেকে মহেশখালী উপজেলা প্রশাসনিক কার্যালয়ের সামনে প্রধান সড়কে এ কর্মসূচি পালন করা হয়। বিক্ষোভ চলাকালে সড়কে লবণ ঢেলে চাষিরা তাদের ক্ষোভ প্রকাশ করেন।

প্রতিবাদ সমাবেশে বক্তব্য রাখেন সংগঠনের আহ্বায়ক সাবেক চেয়ারম্যান মোঃ শহিদুল্লাহ, সদস্য সচিব মৌঃ আতাউর রহমান, ব্যবসায়ী আয়াত উল্লাহ সিকদার, প্রেসক্লাব সভাপতি জয়নাল আবেদিন, মনিরুজ্জামান, মোঃ সাহাব উদ্দিন, সালাহ উদ্দিন রতন, মৌঃ কামাল উদ্দিন, নুরুল কবির মেম্বার ও জাকের বাদসা প্রমুখ।

পরে উপজেলা নির্বাহী কর্মকর্তার মাধ্যমে প্রধান উপদেষ্টা বরাবর স্মারকলিপি প্রদান করেন সংগঠনের নেতৃবৃন্দ।

লবণচাষি ও ব্যবসায়ীদের দাবি— লবণ মিল মালিকদের সিন্ডিকেট ভেঙে দেওয়া ও চোরাইপথে লবণ আমদানি বন্ধ করা হলে তারা ন্যায্য দাম পাবেন, যা তাদের জীবন ও কৃষিভিত্তিক অর্থনীতি রক্ষায় গুরুত্বপূর্ণ ভূমিকা রাখবে।